
Parlamentul României

Camera Deputaţilor

	Comisia pentru politică externă
	Comisia pentru apărare, ordine publică şi siguranţă naţională


Nr. 33/117/2010







Nr. 32/309/2010                                                                               

Bucureşti, 17 decembrie 2013
CĂTRE

BIROUL PERMANENT AL CAMEREI DEPUTAŢILOR


În conformitate cu prevederile Regulamentului Camerei Deputaţilor, republicat, vă înaintăm, alăturat, raportul înlocuitor asupra propunerii legislative pentru modificarea şi completarea Legii 248/2005 privind libera circulaţie a cetăţenilor români în străinătate, cu modificările şi completările ulterioare, trimisă Comisiei pentru politică externă şi Comisiei pentru apărare, ordine publică şi siguranţă naţională pentru examinare în fond, cu adresa Pl-x 561 din 9 noiembrie 2010.


În raport cu obiectul şi conţinutul său, proiectul de Lege face parte din categoria legilor ordinare.


      Preşedinte,



       PREŞEDINTE,


   Borbély László


       Ion Mocioalcă

Bucureşti, 17 decembrie 2013
RAPORT COMUN înlocuitor
asupra propunerii legislative pentru modificarea 

şi completarea Legii 248/2005 privind libera circulaţie a cetăţenilor români în străinătate, cu modificările şi completările ulterioare

În conformitate cu prevederile art. 95 din Regulamentul Camerei Deputaţilor, republicat, Comisia pentru politică externă şi Comisia pentru apărare, ordine publică şi siguranţă naţională au fost sesizate spre dezbatere, în fond, cu propunerea legislativă pentru modificarea şi completarea Legii 248/2005 privind libera circulaţie a cetăţenilor români în străinătate, cu modificările şi completările ulterioare, trimisă cu adresa PLx.561 / 9 noiembrie 2010 şi înregistrat cu nr. 33/117/2010, respectiv cu nr. 32/309/2010.

Potrivit prevederilor art.75 din Constituţia României, republicată, Camera Deputaţilor este Cameră Decizională. 

Senatul, în calitate de primă Cameră sesizată, a respins propunerea legislativă în data de 6 octombrie 2010.

Consiliul Legislativ a avizat favorabil propunerea legislativă, cu unele observaţii şi propuneri, conform avizului nr.449 din 16 aprilie 2010. 

Comisia juridică, de disciplină şi imunităţi a avizat negativ iniţiativa legislativă, cu unanimitate de voturi, în şedinţa din 16 noiembrie 2010, conform avizului cu nr. 561/2010.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, cu unanimitate de voturi, în şedinţa din 16 noiembrie 2010, conform avizului cu nr. 26/1669/2010.

Proiectul de Lege are ca obiect de reglementare modificarea Legii 248/2005 privind libera circulaţie a cetăţenilor români în străinătate în sensul introducerii preşedinţilor consiliilor judeţene în categoria persoanelor cărora li se eliberează paşaport diplomatic.

În conformitate cu prevederile Regulamentului Camerei Deputaţilor, republicat, membrii celor două Comisii au examinat proiectul de Lege şi au elaborat un raport de respingere, la data de 26 martie 2013.
În şedinţa Camerei Deputaţilor din 16 aprilie 2013 plenul a decis retrimiterea la Comisii a propunerii legislative.

În conformitate cu prevederile art. 61 şi art. 63 din Regulamentul Camerei Deputaţilor, republicat, membrii Comisiei pentru apărare, ordine publică şi siguranţă naţională şi membrii Comisiei pentru politică externă au examinat propunerea legislativă, în şedinţele din 11 decembrie 2013 şi 17 decembrie 2013 şi au  decis respingerea propunerii legislative din următoarele considerente: 

· Potrivit dispoziţiilor art. 87 şi art. 102 din Legea nr.215/2001, funcţia de preşedinte al consiliului judeţean îndeplineşte, prin prisma atribuţiilor stabilite de lege, condiţia reprezentării la nivel de autoritate a administraţiei publice locale.  În acest sens  art. 8 din Legea nr. 248/2005 prevede că paşaportul diplomatic este documentul de călătorie care se eliberează de Ministerul Afacerilor Externe, unor categorii de persoane, în scopul facilitării reprezentării de către acestea a intereselor statului român în străinătate; 
· În cazul în care prezenţa unui preşedinte de consiliu judeţean este necesară pentru îndeplinirea unei misiuni oficiale în străinătate, pentru susţinerea unor interese ale comunităţii locale pe care o reprezintă, acesta beneficiază de paşaport de serviciu, eliberat de Ministerul Afacerilor Externe, în conformitate cu art. 12 lit. b) coroborat cu art.13 din Legea nr. 248/2005; 

· Un alt act normativ cu acelaşi obiect de reglementare a fost adoptat în cadrul şedinţei Comisiei pentru politică externă în data de 11 decembrie 2013. 
 La dezbateri au fost prezenţi din numărul total de 24 de membri ai Comisiei pentru politică externă au participat la dezbateri 24 deputaţi, iar din totalul de 25 membri ai Comisiei pentru apărare, ordine publică şi siguranţă naţională au participat 19 deputaţi. 
Ca atare, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii 248/2005 privind libera circulaţie a cetăţenilor români în străinătate, cu modificările şi completările ulterioare.
În raport de obiectul şi conţinutul său, iniţiativa legislativă face parte din categoria legilor ordinare.


      Preşedinte,



         PREŞEDINTE,


   Borbély László


       Ion Mocioalcă
